Theranos-saak uitgestel oor moontlike Covid-blootstelling | Maroela Media
Theranos-saak uitgestel oor moontlike Covid-blootstelling
Elizabeth Holmes, voormalige uitvoerende hoof van Theranos saam met haar man, Billy Evans (8 September 2021) (Foto: Nick Otto/AFP)
Die Silicon Valley-hofsaak van een van die wêreld se eerste jong vroue-miljardêrs, Elizabeth Holmes, is Vrydag uitgestel ná 'n jurielid moontlik aan Covid-19 blootgestel is. Die hofsaak het vroeër vandeesweek begin en sal na verwagting maande lank voortduur vir getuienis.
Vrydag se verrigtinge in 'n hof in Kalifornië in die VSA is gekanselleer "as voorsorgmaatreël", het regter Edward Davila aan prokureurs gesê tydens 'n aanlyn verhoor Donderdagaand.
Holmes se verhoor het Woensdag in San Jose begin. Staatsaanklaers voer aan sy het groot leuens vertel om beleggers in haar mediese firma Theranos te bedrieg. Haar verdediging voer egter aan sy het te goeder trou opgetree en was bloot nie suksesvol nie.
Holmes word van bedrog aangekla nadat pasiënte en beleggers bedrieg is. Sy is die voormalige hoof van Theranos, 'n maatskappy wat die Edison-masjien ontwikkel het. Daar is beweer dat dié masjien bloedtoetse kan vergemaklik deur verskeie toetse op net 'n klein bietjie bloed te doen. Sy is as 'n visionêr geprys – en vergelyk met Apple-stigter Steve Jobs. Maar jare, en miljarde dollar later, is daar nie aan die beloftes voldoen nie. Die "wondermasjiene" het nie gewerk nie.
"Dit is bietjie, ek wil nie sê onheilspellend nie, maar dit is kommerwekkend dat ons 'n kwessie het nog voor ons die eerste getuie afgehandel het," het Davila gesê, aldus plaaslike berigte.
Die jurielid, wat laat weet het hy is moontlik oor die naweek aan Covid-19 blootgestel voor die hofsaak begin het, sal nou vir die virus getoets word.
Elizabeth Holmes, voormalige uitvoerende hoof van Theranos (17 Julie 2019) (Foto: Kimberly White/Getty Images/AFP)
Holmes se saak is reeds 'n paar keer uitgestel – mees onlangs toe sy 'n baba vroeg in Julie gehad het.
Toe sy in 2003 as 19-jarige die diagnostiese maatskappy Theranos se deure oopgemaak het, het die charismatiese Holmes resultate belowe wat vinniger en goedkoper sal wees as tradisionele laboratoriums. Staatsaanklaers sê die toetse het egter nie gedoen wat belowe is nie en nou staan sy tereg op aanklag van bedrog wat dekades lange tronkstraf kan beteken. "Die beskuldigde se bedrieglike skema het van haar 'n miljardêr gemaak," het federale aanklaer Robert Leach vroeër aan jurielede gesê. Die aanklaers sê Holmes het geweet die masjiene werk nie, maar sy het steeds vir beleggers, dokters en pasiënte bly lieg sodat sy sowat $700 miljoen vir die maatskappy kon insamel.
Volgens Forbes-tydskrif het Holmes in 'n stadium 'n netto waarde van sowat $3,6 miljard gehad. Sy was die jongste selfgemaakte miljardêr.
"Theranos was deels onsuksesvol omdat foute gemaak is. Maar foute is nie misdade nie. 'n Onsuksesvolle besigheid beteken nie die uitvoerende hoof is 'n misdadiger nie," het Lance Wade, vir Holmes, aan die jurie gesê.
Die verdediging voer ook aan dat Holmes sielkundig mishandel en beheer is deur haar sakevennoot Ramesh "Sunny" Balwani. Hy staan tereg op aanklagte in 'n afsonderlike saak.
As die 37-jarige Holmes skuldig bevind word op aanklag van bedrog en sameswering om bedrog te pleeg, kan sy tot 20 jaar tronkstraf opgelê word.